PRITARTA

Molėtų rajono savivaldybės

tarybos 2019 m. kovo d.

sprendimu Nr.B1-

**MOLĖTŲ PROGIMNAZIJOS 2018 METŲ VEIKLOS ATASKAITA**

Mokyklos 2016-2018 metų strateginiame plane iškelti tikslai:

1. Mokyklos kultūros formavimas.
2. Ugdymo proceso tobulinimas.
3. Modernios, mokymą skatinančios aplinkos kūrimas.
4. Pagalbos mokiniui gerinimas.

2018 metais buvo įgyvendinami konkretūs uždaviniai:

1. Formuojant mokyklos kultūrą pravesti visi veiklos plane suplanuoti tradiciniai mokyklos renginiai, organizuotas koncertas Molėtų bendruomenei vasario 16-os proga, dalyvauta pilietinėse akcijose skirtose Lietuvos 100-mečiui pažymėti. Vyko bendradarbiavimas su Molėtų pradine mokykla, Molėtų gimnazija, partneriu Kupiškio Povilo Matulionio progimnazija ir kitais socialiniais partneriais. Mokykloje buvo organizuoti savaitės be patyčių renginiai, sveikatą stiprinančios mokyklos renginiai ir sveikatos dienos. Mokykloje vyko tradicinis drausmingiausios klasės konkursas, kurio metu buvo mokyklos tarybos sprendimu apdovanotos penkios klasės: I-ą vietą laimėjo 6a, II-ą vietą laimėjo 5b ir 6b klasės, III-ą vietą laimėjo 7c klasė, o didžiausią pažangą padarė 7b klasė. Mokykla, dalyvaudama tarptautiniame „Learning to be“ (Mokymasis būti) projekte pradėjo įgyvendinti SEU (socialinio emocinio ugdymo) dviejų metų trukmės programą. Šis projektas turi pagerinti mokyklos mikroklimato rodiklius, matuojamus per NMPP. Tai savijautos, patyčių ir kultūros indeksai. Lyginant NMPP 2017 ir 2018 m. duomenis mokyklos statistinis patyčių indeksas šeštokų sumažėjo nuo 0 (2017 m.) iki -0,03 (2018 m.), o aštuntokų pagerėjo nuo -0,28 (2017 m. ) iki 0,10 (2018 m.) lyginant su Lietuvos vidurkiu. Buvo sudaryta mokyklos mokinių tarybai galimybė pradėti keisti mokyklos bendrąsias erdves. Mokiniai pradėjo tapyti ant sienų, taip papuošdami mokyklos erdves.
2. Vykdant ugdymo proceso tobulinimą vykdyti užsiėmimai netradicinėse erdvėse, edukacinės išvykos vykdytos visoms 15 klasių, netradicinės pamokos ir integruoto ugdymo veiklos sudarė per metus 5% nuo visų pamokų. Metodiniame lygmenyje tobulintas mokinių gebėjimų vertinimas ir integruota į ugdymą šiuolaikinių IT technologijų (virtuali klasė, Plicker) mokinių gebėjimams įvertinti ir įsivertinti. Tobulintas 2017 metais pradėtas mokinių individualios pažangos matavimo sistemos projektas (5,6 ir 7 kl.). Per metus organizuoti du trišaliai susitikimai (mokinys, tėvas, mokytojas) ugdymo reikalų aptarimui. Praplėstos galimybės (sudarytas tvarkaraštis) mokiniams gauti mokytojų dalykines konsultacijas po pamokų. Mokyklos bendras pažangumas siekia 98,7%. Vykdyti veiklos metiniame plane suplanuoti karjeros renginiai mokiniams ir organizuotos 4 išvykos. NMPP duomenimis mokyklą baigiančių aštuntokų rezultatai: matematika – 45,8, skaitymas – 57,2, rašymas – 46,1, gamtos mokslai – 54,4, socialiniai mokslai – 56,2. Visi rodikliai aukštesni už Lietuvos vidurkį. 2018 m. aštuntokų savijautos ir patyčių rodikliai NMPP duomenimis per keturis jų mokymosi metus mokykloje išliko tokie pat (atitinkamai 0,4 ir 0,1, o kultūros rodiklis pagerėjo nuo 0,2 iki 0,36. Visi šie rodikliai yra aukštesni nei Lietuvos vidurkis. Rajono olimpiadose ir konkursuose dalyvavo 180 mokinių iš kurių 47 buvo prizininkai ir laureatai, respublikiniuose konkursuose ir olimpiadose dalyvavo 18 mokinių iš kurių 3 buvo prizininkai, tarptautiniame lygmenyje dalyvavo vienas mokinys. 2018 m. mokykla Lietuvos mokyklų žaidynėse užėmė III vietą ir buvo apdovanota Vilniuje Valdovų rūmuose. Mokytojai ekspertei Ievai Vaicekauskienei, minint LTOK atkūrimo 30-metį buvo įteiktas apdovanojimas už sportinę veiklą ir pasiektus rezultatus.
3. Kuriant modernią, ugdymąsi skatinančią aplinką sustiprinta mokyklos kuriama STEAM bazė įsigyjant papildomų priemonių rinkinių integruotam ugdymui organizuoti (LEGO, BBC). Sėkmingai dalyvauta respublikiniuose ir tarptautiniuose projektuose („Kompiuteriukai vaikams“ fondo projektas „Kompiuteriukų ralis – IT pamokas keičianti kelionė“, socialinio – emocinio ugdymo tarptautinis projektas „Learning to be“), kuriose gauta techninių ir metodinių investicijų, kurios patobulins įvairų dalykų programas, jų turinį ir mokyklos kultūrą. Tai leidžia mokyklai gerinti mokinių dalykinius, bendruosius gebėjimus ir socialinį – emocinį mikroklimatą. Mokykloje dviejose patalpose darbui su interaktyviu pamokų turinių ir Eduka klase įdiegtos dvi šiuolaikiškos modernios Promethean ActivPanel lentos-ekranai. Integruotam STEAM turiniui ir netradiciniai edukacijai vykdyti įsigytas 3D spausdintuvas, dvi CNC staklės ir du virtualios realybės Oculus paketai. Mokykloje išplėstas, įrengiant prieigos taškus, Wi-fi tinklas pritaikant Litnet technologiją vartotojų identifikavimui. Mokyklai 2018 m. gruodžio 5 d. mokyklų pripažinimo sveikatą stiprinančiomis mokyklomis komisijos sprendimu iki 2023 m. pratęstas sveikatą stiprinančios mokyklos veiklos pažymėjimas SM-502.
4. Gerinant pagalbos mokiniui teikimą veiklą pradėjo dienos grupė. Šios grupės pagrindinės veiklos tai pagalba mokiniui kompensuojant ugdymosi spragas, prasmingo ir aktyvaus užimtumo organizavimas po pamokų. Priimta nauja darbuotoja padeda spręsti elgesio ir emocijų sutrikimų turinčių mokinių ugdymo organizavimo klausimus, o po pamokų organizuoja dienos grupės mokinių veiklas. 2018 metais įsteigti 2 etatai mokytojų padėjėjų, kuriuos dalinasi penki mokyklos darbuotojai. Jie padeda mokytojams organizuoti ugdymo procesą tose klasėse, kuriose kyla elgesio ir drausmės problemų. Šie darbuotojai dirba pagal atskirą pagalbos teikimo tvarkaraštį, realiu laiku keičiamą pagal drausmės sistemoje fiksuojamus duomenis. Kas metai mokyklos drausmės rodiklis gerėja 2017 m. (mokyklos vidurkis 4,695 ), 2018 m. (mokyklos vidurkis 4,725).
5. Gana sėkmingai 2018 metais pereita prie etatinio apmokėjimo sistemos. Visų mokyklos mokytojų už tą pačią darbo apimtį atlyginimas, įvedus etatinį apmokėjimą, nesumažėjo. Krūvio pasiskirstymas buvo atliekamas viešai, skaidriai, kuruojant metodinių grupių pirmininkams. Projektas suderintas su mokyklos darbo taryba. Visų mokytojų pakeistos darbo sutartys, sutariant dėl kontaktinių, nekontaktinių ir nuotolinio darbo valandų.

Progimnazijos direktorius Kazimieras Karalius